Document ID: 32003D0326

Komission päätös,
tehty 12 päivänä toukokuuta 2003,
luokan 2 ja luokan 3 öljykemian laitosten erottamista koskevista Euroopan parlamentin ja neuvoston asetuksen (EY) N:o 1774/2002 mukaisista siirtymäkauden toimenpiteistä
(tiedoksiannettu numerolla K(2003) 1500)
(Ainoastaan espanjan-, saksan-, englannin-, ranskan-, italian-, hollannin- ja ruotsinkieliset tekstit ovat todistusvoimaiset)
(ETA:n kannalta merkityksellinen teksti)
(2003/326/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002(1) ja erityisesti sen 32 artiklan 1 kohdan,
sekä katsoo seuraavaa:
(1) Asetuksessa (EY) N:o 1774/2002 säädetään muihin kuin ihmisravinnoksi tarkoitettuihin eläimistä saataviin sivutuotteisiin sovellettavien yhteisön sääntöjen perinpohjaisesta tarkistuksesta, johon sisältyy eräiden tiukkojen vaatimusten käyttöönotto. Lisäksi siinä säädetään mahdollisuudesta toteuttaa asianmukaisia siirtymäkauden toimenpiteitä.
(2) Koska vaatimukset ovat tiukkoja, on tarpeen säätää Belgiaa, Saksaa, Espanjaa, Italiaa, Alankomaita, Ruotsia ja Yhdistynyttä kuningaskuntaa koskevista ainutkertaisista siirtymäkauden toimenpiteistä, jotta alalle annettaisiin riittävästi sopeutumisaikaa. Lisäksi eläimistä saatavien sivutuotteiden vaihtoehtoista keräystä, kuljetusta, varastointia, esikäsittelyä, käsittelyä ja käyttöä sekä näiden sivutuotteiden hävittämismenetelmiä on kehitettävä edelleen.
(3) Tämän vuoksi Belgialle, Saksalle, Espanjalle, Italialle, Alankomaille, Ruotsille ja Yhdistyneelle kuningaskunnalle olisi myönnettävä väliaikaisena toimenpiteenä poikkeus, jotta ne voisivat antaa toiminnanharjoittajille luvan jatkaa kansallisten sääntöjen soveltamista luokan 2 ja 3 öljykemian laitosten erottamiseen.
(4) Eläinten terveyteen ja kansanterveyteen kohdistuvien riskien välttämiseksi olisi Belgiassa, Saksassa, Espanjassa, Italiassa, Alankomaissa, Ruotsissa ja Yhdistyneessä kuningaskunnassa pidettävä yllä asianmukaisia valvontajärjestelmiä siirtymäkauden toimenpiteiden soveltamisaikana.
(5) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Luokan 2 ja 3 öljykemian laitosten erottamista koskeva poikkeus
1. Asetuksen (EY) N:o 1774/2002 32 artiklan 1 kohdan nojalla ja poiketen siitä, mitä kyseisen asetuksen 14 artiklan 2 kohdassa säädetään, Belgia, Saksa, Espanja, Italia, Alankomaat, Ruotsi ja Yhdistynyt kuningaskunta voivat edelleen myöntää kansallisten sääntöjen mukaisesti enintään 31 päivään lokakuuta 2005 asti yksittäisiä hyväksyntiä toiminnanharjoittajille, jotka vastaavat tiloista ja laitteista, jotka eivät ole 14 artiklan 2 kohdan b alakohdan säännösten ja luokan 2 ja 3 öljykemian laitosten erottamisvaatimusten mukaisia, mikäli
a) kansalliset säännöt ovat kaiken muun asiaa koskevan yhteisön lainsäädännön mukaisia;
b) kansallisia sääntöjä sovelletaan ainoastaan tiloissa ja laitteisiin, jotka sovelsivat näitä sääntöjä 1 päivänä marraskuuta 2002; ja
c) kansalliset säännöt ovat asetuksen (EY) N:o 1774/2002 14 artiklan 2 kohdan c ja d alakohdan vaatimusten mukaisia.
2. Vain luokkaan 2 ja 3 kuuluvista aineksista saatujen renderoitujen rasvojen käyttö on sallittua. Luokkaan 2 kuuluvasta aineksesta johdetut renderoidut rasvat on käsiteltävä asetuksen (EY) N:o 1774/2002 liitteessä VI olevassa III luvussa säädettyjen vaatimusten mukaisesti. Lisäkäsittelyiden, kuten tislauksen, suodatuksen ja absorboimisaineilla käsittelyn avulla on edelleen parannettava talijohdannaisten turvallisuutta.
2 artikla
Valvontatoimenpiteet
Toimivaltaisen viranomaisen on toteutettava tarvittavat toimenpiteet sen valvomiseksi, että tiloista ja laitteista vastaavat hyväksytyt toiminnanharjoittajat noudattavat 1 artiklassa asetettuja edellytyksiä.
3 artikla
Hyväksyntien peruuttaminen ja sellaisen aineksen hävittäminen, joka ei ole tämän päätöksen mukaista
1. Toimivaltaisen viranomaisen myöntämät yksittäiset hyväksynnät, jotka koskevat luokan 2 ja luokan 3 öljykemian laitosten erottamista, on välittömästi ja pysyvästi peruutettava kaikilta toiminnanharjoittajilta, tiloilta tai laitteilta, kun tässä asetuksessa esitetyt edellytykset eivät enää täyty.
2. Toimivaltaisen viranomaisen on peruutettava kaikki 1 artiklan nojalla myönnetyt hyväksynnät viimeistään 31 päivään lokakuuta 2005 mennessä.
Toimivaltainen viranomainen ei saa myöntää asetuksen (EY) N:o 1774/2002 mukaista lopullista hyväksyntää, ellei se tarkastustensa perusteella vakuutu siitä, että 1 artiklassa tarkoitetut tilat ja laitteet ovat kaikkien kyseisen asetuksen vaatimusten mukaisia.
3. Aines, joka ei ole tämän päätöksen vaatimusten mukaista, on hävitettävä toimivaltaisen viranomaisen ohjeiden mukaisesti.
4 artikla
Tämän päätöksen noudattaminen asianomaisissa jäsenvaltioissa
Belgian, Saksan, Espanjan, Italian, Alankomaiden, Ruotsin ja Yhdistyneen kuningaskunnan on välittömästi toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Niiden on ilmoitettava tästä komissiolle välittömästi.
5 artikla
Soveltaminen
Tätä päätöstä sovelletaan 1 päivästä toukokuuta 2003 alkaen 31 päivään lokakuuta 2005 asti.
6 artikla
Osoitus
Tämä päätös on osoitettu Belgian kuningaskunnalle, Saksan liittotasavallalle, Espanjan kuningaskunnalle, Italian tasavallalle, Alankomaiden kuningaskunnalle, Ruotsin kuningaskunnalle sekä Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 12 päivänä toukokuuta 2003.

Labels: 0
1
17
20